ΓΡΑΠΤΗ ΕΡΩΤΗΣΗ P-2879/97 υποβολή: Johanna Boogerd-Quaak (ELDR) προς την Επιτροπή (1 Σεπτεμβρίου 1997)

Θέμα: Συντονισμένη καταπολέμηση της ρύπανσης και πρόσβαση στις πληροφορίες

1. Έλαβε γνώση η Επιτροπή της ρύπανσης του εδάφους και των υδάτων που διαπιστώθηκε στη βελγική περιοχή Zelzate ύστερα από παράβαση της σχετικής κοινοτικής νομοθεσίας;

2. Μπορεί η Επιτροπή, με βάση το γεγονός ότι πρόκειται εν προκειμένω για διασυνοριακή ρύπανση και κίνδυνο για τη δημόσια υγεία, να δηλώσει εάν οι Βελγικές Αρχές και το διϋλιστήριο V.F.T. πληρούν τις προϋποθέσεις της οδηγίας 96/61/ΕΚ ((ΕΕ L 257 της 10.10.1996, σελ. 26 )) για την συντονισμένη καταπολέμηση της ρύπανσης;

3. Παρασχέθηκαν εγκαίρως και με τον ενδεδειγμένο τρόπο από τους εμπλεκόμενους πληροφορίες βάσει των άρθρων 15 και 16 της προαναφερθείσας οδηγίας και βάσει της οδηγίας 90/313/ΕOΚ ((ΕΕ L 158 της 23.06.1990, σελ. 56 )) του Συμβουλίου με θέμα την ελεύθερη πρόσβαση στις πληροφορίες για το περιβάλλον;

4. Εξ όσων γνωρίζω, η ανταλλαγή πληροφοριών έγινε στο πλαίσιο διμερών συνομιλιών. Μπορεί να δηλώσει η Επιτροπή εάν οι συνομιλίες αυτές παρέχουν επαρκείς εγγυήσεις όσον αφορά την υποχρέωση της ενημέρωσης;

5. Μπορεί η Επιτροπή να παραθέσει τις διεθνείς συνθήκες που μπορούν να εφαρμοστούν σε περιπτώσεις απαίτησης διασυνοριακών αποζημιώσεων;

6. Θεωρεί η Επιτροπή ότι η πρόσφατα τροποποιηθείσα ισχύουσα ρύθμιση, παρέχει επαρκείς εγγυήσεις για διασυνοριακή ρύπανση και, εάν ναί, μπορεί να το τεκμηριώσει; Εάν όχι, έχει λάβει μέτρα για να συμπληρώσει το νομοθετικό πλαίσιο με περαιτέρω εναρμόνιση σχετικών διατάξεων και είναι έτοιμη να λάβει τα ενδεικνυόμενα μέτρα προς αυτή την κατεύθυνση;

Απάντηση της κας Bjerregaard εξ ονόματος της Επιτροπής (8 Οκτωβρίου 1997)

Η Επιτροπή έχει ορισμένες πληροφορίες σχετικά με τη ρύπανση του εδάφους στην περιοχή Zelzate. Όσον αφορά την τήρηση της οδηγίας 91/61/ΕΚ για την ολοκληρωμένη πρόληψη και καταπολέμηση της ρύπανσης, θα πρέπει να σημειωθεί ότι η προθεσμία μεταφοράς της στην εθνική νομοθεσία είναι η 30ή Οκτωβρίου 1999. Η Επιτροπή έχει ήδη αναλάβει πρωτοβουλίες για να διασφαλιστεί η αποτελεσματική εφαρμογή της οδηγίας.

Ειδικότερα, αναγνωρίζεται ότι οι διατάξεις για τις διασυνοριακές επιπτώσεις αποτελούν ένα ζήτημα που απαιτεί ιδιαίτερη προσοχή. Στις διατάξεις αυτές προβλέπεται ενημέρωση τόσο των κρατών μελών όσο και των ενδιαφερόμενων ομάδων του πληθυσμού στις περιπτώσεις όπου αναμένονται σοβαρές διασυνοριακές συνέπειες. Σε συνδυασμό με την υποχρέωση εφαρμογής της καλύτερης διαθέσιμης τεχνολογίας για την πρόληψη και την καταπολέμηση κάθε είδους ρύπανσης, προβλέπεται ότι οι ανωτέρω διατάξεις θα επιτρέψουν να σημειωθεί σημαντική πρόοδος προς την επίτευξη ικανοποιητικής προστασίας από τη διασυνοριακή ρύπανση.

Σχετικά με την οδηγία 90/313/ΕΟΚ για την πρόσβαση στις πληροφορίες που αφορούν το περιβάλλον, επισημαίνεται ότι αυτή έχει εφαρμογή μόνο στις δημόσιες αρχές και στους φορείς που έχουν κρατική αρμοδιότητα σε θέματα περιβάλλοντος και ελέγχονται από δημόσιες αρχές. Επιπλέον, με την επιφύλαξη της παροχής πληροφοριών γενικής φύσεως σχετικά με την κατάσταση του περιβάλλοντος, η οδηγία δεν επιβάλλει την αυτόματη και με πρωτοβουλία του κατόχου τους κοινοποίηση πληροφοριών. Η οδηγία καλύπτει μόνο την περίπτωση όπου υποβάλλεται αίτηση πρόσβασης σε ορισμένα στοιχεία σχετικά με το περιβάλλον. Η Επιτροπή δεν γνωρίζει αν έχουν υποβληθεί αιτήσεις δυνάμει της οδηγίας 90/313/ΕΟΚ ούτε αν έχει γίνει ανταλλαγή πληροφοριών βάσει διμερών συμφωνιών χωρίς τη συμμετοχή της Κοινότητας.

Οι διασυνοριακές αξιώσεις για ζημίες διέπονται από τη σύμβαση του Συμβουλίου της Ευρώπης σχετικά με την αστική ευθύνη για τις ζημίες που προκαλούνται από επικίνδυνες για το περιβάλλον δραστηριότητες ((European Treaties Series 150 )), που υπεγράφη στο Λουγκάνο στις 21 Ιουνίου 1993. Η σύμβαση αυτή έχει υπογραφεί από πολλά κράτη μέλη (Ελλάδα, Ιταλία, Λουξεμβούργο, Κάτω Χώρες, Πορτογαλία και Φινλανδία) καθώς και από τρίτες χώρες(Κύπρος, Ισλανδία και Λιχτενστάιν) αλλά δεν έχει αρχίσει ακόμη να ισχύει.

Αξίζει να σημειωθεί, στο σημείο αυτό, ότι η Επιτροπή καταρτίζει τώρα Λευκή Βίβλο σχετικά με την ευθύνη για το περιβάλλον, της οποίας το κείμενο θα οριστικοποιηθεί στις αρχές του 1998. Η εν λόγω Λευκή Βίβλος θα καλύπτει το ζήτημα της διασυνοριακής ρύπανσης και θα περιλαμβάνει προτάσεις για ένα καθεστώς περιβαλλοντικής ευθύνης, που θα διέπει και τα περιστατικά διασυνοριακής ρύπανσης.